<classify> BENKI ya IM imetenga Sh milioni 75 kwa ajili ya promosheni inayolenga kuwaongezea wateja kipato kwa kipindi cha miezi mitatu ikiwamo kupata fedha mara mbili ya akiba zao. Akizungumza wakati wa uzinduzi wa promosheni hiyo ya Jidabo, jijini Dar es Salaam, Mkuu wa Kitengo cha Wateja wa Rejareja wa benki hiyo, Lilian Sware alisema imezinduliwa rasmi mwezi huu na itadumu kwa miezi mitatu. Sware alisema kila mwezi wateja watano wa benki hiyo watajishindia fedha mara mbili ya akiba iliyopo kwenye akaunti zao lakini siyo zaidi ya milioni tano.Akizungumza akaunti zinazoweza kuingia kwenye promosheni hiyo alisema ni ya akiba, biashara, mshahara au akaunti ya mtoto. Alisema wateja wa matawi ya benki hiyo nchi nzima wanaweza kushiriki na kujishindia bahati yao. Alisema promosheni hiyo ni kwa ajili ya kuwapa zawadi wateja wa benki hiyo katika kuadhimisha wiki ya huduma kwa wateja ambayo inafanywa sambamba na huduma nyingine rafiki za kibenki katika matawi yote .Meneja Masoko na Mawasiliano wa Benki hiyo ya IM, Emannuel Kiondo alisema hata kama mteja ana kiasi kikubwa cha fedha zaidi ya Sh milioni tano, kiwango cha juu cha promosheni hiyo ni Sh milioni tano ambazo zitazidishwa mara mbili na mteja kupewa Sh milioni 10 na si zaidi ya hapo.Mfano mteja ana akiba ya shilingi laki tatu itazidishwa mara mbili na kupewa shilingi laki sita, na kama mteja ana shilingi milioni mfano 10, sisi kiwango chetu cha juu ni shilingi milioni tano, hivyo tutazidisha shilingi milioni tano na kumpa shilingi milioni 10 na si zaidi, alifafanua Kiondo. Aidha aliwataka pia wateja wapya kujiunga na benki hiyo kwa kufungua akaunti kati ya hizo tajwa na kuweza kuingia kwenye promosheni hiyo itakayoinua kipato chao.  <topic>: kitaifa 